CELEX: 32019D0848
Language: et
Date: 2019-05-17 00:00:00
Title: Nõukogu otsus (EL) 2019/848, 17. mai 2019, 2015. aasta rahvusvahelise oliiviõli- ja lauaoliivilepingu Euroopa Liidu nimel sõlmimise kohta

27.5.2019   
               
               
                  ET
               
               
                  Euroopa Liidu Teataja
               
               
                  L 139/1
               
            
         NÕUKOGU OTSUS (EL) 2019/848,
         17. mai 2019,
         2015. aasta rahvusvahelise oliiviõli- ja lauaoliivilepingu Euroopa Liidu nimel sõlmimise kohta
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 207 lõike 4 esimest lõiku koostoimes artikli 218 lõike 6 teise lõigu punkti a alapunktiga v ning artikli 218 lõikega 7,
         võttes arvesse Euroopa Komisjoni ettepanekut,
         võttes arvesse Euroopa Parlamendi nõusolekut
         ning arvestades järgmist:
         
                     (1)
                  
                  
                     Nõukogu andis 19. novembril 2013 komisjonile loa alustada liidu nimel läbirääkimisi, et sõlmida uus rahvusvaheline oliiviõli- ja lauaoliivileping.
                  
               
                     (2)
                  
                  
                     2015. aasta rahvusvahelise oliiviõli- ja lauaoliivilepingu (edaspidi „leping“) teksti võtsid 2005. aasta rahvusvahelise oliiviõli ja lauaoliivilepingu jätkulepingu läbirääkimistega seotud Ühinenud Rahvaste Organisatsiooni konverentsi raames 9. oktoobril 2015 vastu 24 ÜRO Kaubandus- ja Arengukonverentsi liikmesriiki ning kaks valitsustevahelist organisatsiooni.
                  
               
                     (3)
                  
                  
                     Vastavalt nõukogu otsusele (EL) 2016/1892 (1) allkirjastati leping 28. novembril 2016 liidu nimel ÜRO peakorteris New Yorgis, eeldusel et see sõlmitakse hilisemal kuupäeval.
                  
               
                     (4)
                  
                  
                     Lepingu artikli 31 lõike 2 kohaselt kohaldatakse lepingut ajutiselt alates 1. jaanuarist 2017.
                  
               
                     (5)
                  
                  
                     Liikmete nõukogu on rahvusvahelise oliivinõukogu otsuseid tegev organ, kes kasutab kõiki õigusi ja täidab kõiki ülesandeid, mida on vaja lepingu eesmärkide täitmiseks. Komisjoni tuleks volitada esindama liitu liikmete nõukogus.
                  
               
                     (6)
                  
                  
                     Vastavalt lepingu artikli 19 lõikele 2 võib liikmete nõukogu muuta lepingu B ja C lisas esitatud oliiviõlide, oliivijääkõlide ja lauaoliivide nimetusi ja määratlusi ning seega muuta lepingut.
                  
               
                     (7)
                  
                  
                     Selleks et lihtsustada liikmete nõukogu poolt lepingus tehtavate muudatuste vastuvõtmist ning vältida riski, et liidu seisukohta ei esitata, tuleks komisjonile anda volitus kavandatud muudatused liidu nimel heaks kiita vastavalt sisulistele ja menetluslikele eritingimustele.
                  
               
                     (8)
                  
                  
                     Selle tagamiseks, et lepingu B ja C lisa kavandatud muudatuste heakskiitmine komisjoni poolt vastab käesolevas otsuses kehtestatud tingimustele, peaks komisjon esitama kavandatud muudatused nõukogule piisavalt varakult.
                  
               
                     (9)
                  
                  
                     Komisjoni ja nõukogu esitatud kavandatud muudatuste tingimustele vastavust peaks hindama liikmesriikide esindajate alaliste esindajate komitee („COREPER“). Komisjon peaks nimetatud kavandatud muudatused heaks kiitma, välja arvatud juhul, kui Euroopa Liidu lepingu (ELi leping) artikli 16 lõike 4 kohasele blokeerivale vähemusele vastav arv liikmesriike väljendab neile COREPERis vastuseisu.
                  
               
                     (10)
                  
                  
                     Leping tuleks heaks kiita,
                  
               ON VASTU VÕTNUD KÄESOLEVA OTSUSE:
         
            Artikkel 1
            2015. aasta rahvusvaheline oliiviõli- ja lauaoliivileping kiidetakse liidu nimel heaks. (2)
            
         
         
            Artikkel 2
            Nõukogu eesistuja määrab isiku(d), kes on volitatud liidu nimel hoiule andma lepingu artikli 28 lõikega 4 ette nähtud heakskiitmiskirja. (3)
            
         
         
            Artikkel 3
            Komisjon esindab liitu liikmete nõukogus.
         
         
            Artikkel 4
            Kui liikmete nõukogu kutsutakse üles võtma kooskõlas lepingu artikli 19 lõikega 2 vastu B ja C lisas esitatud oliiviõlide, oliivijääkõlide ja lauaoliivide nimetuste ja määratluste muudatused, on komisjonil õigus kiita kavandatud muudatused liidu nimel heaks vastavalt järgmistele tingimustele.
            
                        1)
                     
                     
                        Komisjon tagab, et liidu nimel heakskiitmine
                        
                                    —
                                 
                                 
                                    on liidu huvides;
                                 
                              
                                    —
                                 
                                 
                                    täidab liidu kaubanduspoliitika raames seatud eesmärke;
                                 
                              
                                    —
                                 
                                 
                                    võtab arvesse liidu tootjate, kauplejate ja tarbijate huve;
                                 
                              
                                    —
                                 
                                 
                                    ei ole vastuolus liidu ega rahvusvahelise õigusega ning eelkõige Euroopa Parlamendi ja nõukogu määrusega (EL) nr 1308/2013, (4) ilma et see piiraks komisjoni õigust võtta vastu delegeeritud õigusakte, millega muudetakse liidu norme kooskõlas liikmete nõukogu poolt lepingus tehtud muudatustega, eriti seoses oliiviõli ja lauaoliivide sektori turustamisstandarditega, millele on osutatud kõnealuse määruse artiklis 75;
                                 
                              
                                    —
                                 
                                 
                                    toetab asjakohasel juhul oliivitoodete kvaliteedi parandamist, parandades pettuste ja eksitavate tavade ning võltsimise tuvastamist;
                                 
                              
                                    —
                                 
                                 
                                    võtab asjakohasel juhul rohkem arvesse autentsete oliivitoodete mitmekesisust;
                                 
                              
                                    —
                                 
                                 
                                    püüab asjakohasel juhul saavutada oliiviõlide, oliivijääkõlide ja lauaoliivide füüsikalis-keemilisi ja organoleptilisi omadusi käsitlevate rahvusvaheliste standardite ühtlustamist;
                                 
                              
                                    —
                                 
                                 
                                    väldib asjakohasel juhul innovatsiooni takistamist ning
                                 
                              
                                    —
                                 
                                 
                                    hõlbustab asjakohasel juhul kauplemist oliivitoodetega.
                                 
                              
                  
                        2)
                     
                     
                        Enne seda, kui komisjon sellised kavandatud muudatused liidu nimel heaks kiidab, esitab komisjon need nõukogule kaalumiseks, tehes seda piisavalt varakult ja vähemalt 15 tööpäeva enne istungit, kus liikmete nõukogu peaks kõnealused kavandatud muudatused vastu võtma.
                        Kavandatud muudatuste vastavust käesoleva artikli lõikes 1 sätestatud tingimustele hindab COREPER.
                        Komisjon kiidab kavandatud muudatused liidu nimel heaks, välja arvatud juhul, kui ELi lepingu artikli 16 lõike 4 kohasele blokeerivale vähemusele vastav arv liikmesriike väljendab neile vastuseisu. Kui blokeeriv vähemus on koos, lükkab komisjon kavandatud muudatused liidu nimel tagasi.
                     
                  
         
            Artikkel 5
            Käesolev otsus jõustub seitsmendal päeval pärast selle avaldamist Euroopa Liidu Teatajas.
         
         
            Brüssel, 17. mai 2019
            
               
                  Nõukogu nimel
               
               
                  eesistuja
               
               E. O. TEODOROVICI
            
         
         
            (1)  Nõukogu 10. oktoobri 2016. aasta otsus (EL) 2016/1892 2015. aasta rahvusvahelise oliiviõli- ja lauaoliivilepingu Euroopa Liidu nimel allkirjastamise ja selle ajutise kohaldamise kohta (ELT L 293, 28.10.2016, lk 2).
         
            (2)  Lepingu tekst on avaldatud Euroopa Liidu Teatajas (ELT L 293, 28.10.2016, lk 4) koos allkirjastamise otsusega.
         
            (3)  Nõukogu peasekretariaat avaldab lepingu jõustumise kuupäeva Euroopa Liidu Teatajas.
         
            (4)  Euroopa Parlamendi ja nõukogu 17. detsembri 2013. aasta määrus (EL) nr 1308/2013, millega kehtestatakse põllumajandustoodete ühine turukorraldus ning tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007 (ELT L 347, 20.12.2013, lk 671).